বেলতলা মহাবিদ্যালয়ত 'ৰাভা দিৱস' পালন
২০ জুন ২০২৪; বেলতলা, গুৱাহাটী: আজি ২০ জুনৰ দিনটো 'ৰাভা দিৱস' হিচাপে বেলতলা মহাবিদ্যালয়ত পুৱা ১০ বজাৰ পৰা আয়োজন কৰা হয়। নিকটৱৰ্তী শিক্ষানুষ্ঠান দক্ষিণ বেলতলা হাইস্কুলৰ শিক্ষয়িত্ৰী আৰু শিক্ষাৰ্থীদলে আমন্ত্ৰণ ৰক্ষা কৰি উপস্থিত হোৱা অনুষ্ঠানটি বিষ্ণু প্ৰসাদ ৰাভাদেৱৰ প্ৰতিচ্ছবিত পুষ্পমাল্য আৰু বন্তি প্ৰজ্বলন কাৰ্যসূচীৰে আৰম্ভণি কৰা হয়। বন্তি প্ৰজ্বলন আৰু পুস্পমাল্য অনুষ্ঠানত দুয়োখন শিক্ষানুষ্ঠানৰে শিক্ষাৰ্থী আৰু শিক্ষাগুৰুসকলে অংশগ্ৰহণ কৰে।‌ অনুষ্ঠানৰ উদ্দেশ্যে ব্যাখ্যা কৰে মহাবিদ্যালয়ৰ ছাত্ৰ একতা সভাৰ সম্পাদক শংকৰ কলিতাই। বেলতলা মহাবিদ্যালয়ৰ ইতিহাস বিভাগৰ জেষ্ঠ্য অধ্যাপক হিমাদ্ৰী কুমাৰ শৰ্মাৰ ৰাভাৰ আবৃত্তি আৰু গীতে উপস্থিত সকলোকে আপ্লুত কৰে। ৰাভাৰ জীৱন দৰ্শন সম্পৰ্কে ব্যাখ্যা তথা বিশ্লেষণ আগবঢ়ায় হাইস্কুলৰ শিক্ষয়িত্ৰী মুনমী হাজৰিকা বৰুৱা আৰু মহাবিদ্যালয়ৰ অসমীয়া বিভাগৰ অধ্যাপক ড° ভাস্কৰ পাটগিৰিয়ে। ৰাভাৰ গীত পৰিৱেশন কৰে হাইস্কুলৰ শিক্ষয়িত্ৰী বিভা ডেকা আৰু মহাবিদ্যালয়ৰ অধ্যাপিকা এলি কুমাৰী দাস, মফিদা বেগম, বৰ্ণালী মহন, নাছমিন আৰা বেগমে। হাইস্কুলৰ ছাত্ৰী জিয়া উজীৰে গীত আৰু নিহাৰিকা বৰাই নৃত্য পৰিবেশন কৰি উপস্থিত সকলোকে অভিভূত কৰে। ৰাভাৰ জীৱনী সম্পৰ্কে আলোকপাত কৰে ছাত্ৰ একতা সভাৰ ছাত্ৰী জিৰণি কোঠাৰ সম্পাদিকা পাপীয়া ভৌমিকে। অনুষ্ঠানত মহাবিদ্যালয়ৰ অধ্যক্ষ ড° অজিৎ বৰকটকীয়ে ৰাভা অধ্যয়নৰ প্ৰয়োজনীয়তা সম্পৰ্কে আলোকপাত কৰে। অনুষ্ঠানটি আঁত ধৰে মহাবিদ্যালয়ৰ আভ্যন্তৰীণ মান নিৰুপন কোষৰ সমন্বয়ক তথা জেষ্ঠ্য অধ্যাপিকা এলি কুমাৰী দাসে। মহাবিদ্যালয়ৰ অসমীয়া বিভাগৰ জেষ্ঠ্য অধ্যাপক ড° মৃগেন্দ্ৰ নাথ শৰ্মাই সভাপতিত্ব কৰা অনুষ্ঠানটিৰ শলাগৰ শৰাই আগবঢ়ায় শিক্ষা বিভাগৰ জেষ্ঠ্য অধ্যাপক মফিদা বেগমে। অনুষ্ঠানটিত হাইস্কুলৰ জেষ্ঠ্য শিক্ষয়িত্ৰী কবিতা দত্ত আৰু মহাবিদ্যালয়ৰ ইংৰাজী বিভাগৰ জেষ্ঠ্য অধ্যাপক পংকজ কুমাৰ কলিতাও উপস্থিত থাকি শোভাবৰ্দ্ধন কৰে। আবৃত্তি, বক্তৃতা, গীত, নৃত্য আদি পৰিবেশনেৰে ৰাভাৰ আভা বিলোৱা অনুষ্ঠানটিত দক্ষিণ বেলতলা হাইস্কুল আৰু বেলতলা মহাবিদ্যালয়ৰ বহুসংখ্যক শিক্ষাৰ্থী তথা শিক্ষাগুৰু উপস্থিত থাকি অনুষ্ঠানটি সাফল্যমণ্ডিত কৰাত সহায় কৰে।
